Il-politika tal-Unjoni Ewropea - jekk trid tkun effettiva - għandha tkun kemm viżjonarja kif ukoll prammatika. Aktar minn nofs seklu ilu nħolqot viżjoni ambizzjuża tal-Komunità Ewropea tad-Difiża, iżda dak li kien nieqes kienu l-għaqda u l-kuraġġ biex titwettaq. Minn dakinhar, din l-idea tqajmet diversi drabi, iżda mingħajr suċċess. Il-ħolma ma kinitx taqbel mar-realtà. Illum din il-ħolma realtà. Qed inniedu Kooperazzjoni Strutturata Permanenti, l-hekk imsejħa PESCO, li hija espressjoni prattika tar-rieda tagħna li nibnu d-difiża Ewropea. Fid-dibattiti ta' qabel id-deċiżjoni tal-lum, id-dilemma ewlenija kienet kif il-PESCO ssir kemm inklużiva kif ukoll ambizzjuża. Il-PESCO – li fiha jieħdu sehem 25 Stat Membru – hija tassew inklużiva. U jekk l-impenji kollha jiġu ssodisfati, il-PESCO ser tkun ukoll ambizzjuża. Għal ħafna snin, l-aqwa argument kontra l-PESCO kien il-biża' li din twassal biex iddgħajjef in-NATO. Pjuttost bil-kontra. Difiża Ewropea b'saħħitha naturalment issaħħaħ in-NATO. Din hija r-raġuni għaliex il-PESCO mhix biss aħbar tajba għalina, iżda wkoll aħbar tajba għall-alleati tagħna. U aħbar ħażina għall-għedewwa tagħna. Ara l-paġna tal-laqgħa